
RAPORT

asupra  proiectului de Lege privind modificarea alin.(2) al art.9 din Legea nr.112/1995 pentru reglementarea situaţiei juridice a unor imobile cu destinaţia de locuinţe, trecute în proprietatea statului

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu proiectul de Lege privind modificarea alin.(2) al art.9 din Legea nr.112/1995 pentru reglementarea situaţiei juridice a unor imobile cu destinaţia de locuinţe, trecute în proprietatea statului, trimis cu adresa nr. PL.x.342 din 16 mai 2011,  înregistrat cu nr. 31/498 din  17 mai 2011.
Senatul, în calitate de primă Cameră  sesizată, a adoptat proiectul de lege în şedinţa din 9 mai 2011, ca urmare a depăşirii termenului de adoptare, potrivit art. 75 alin.(2) teza III-a din Constituţia României, republicată.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională. 
Comisia pentru administraţie publică, amenajarea teritoriului şi echilibru ecologic a transmis un aviz negativ, cu nr. 26/226 din 1 iunie 2011.

Consiliul Legislativ a avizat favorabil, cu observaţii şi propuneri, iniţiativa legislativă, conform avizului nr. 1597 din 21 decembrie 2010.
Guvernul României, prin punctul de vedere transmis cu adresa nr.98 din 14 ianuarie 2011, nu susţine adoptarea acestei iniţiative legislative.
Proiectul de lege supus dezbaterii are ca obiect de reglementare modificarea alineatului 2 al articolului 9 din Legea nr. 112/1995 pentru reglementarea situaţiei juridice a unor imobile cu destinaţia de locuinţe, trecute în proprietatea statului, cu modificările şi completările ulterioare, în sensul acordării dreptului de a opta pentru cumpărarea imobilului şi persoanelor care locuiesc cu chirie de cel puţin 10 ani în acel imobil.
În conformitate cu prevederile art. 61 din Regulamentul Camerei Deputaţilor, membrii Comisiei  au examinat iniţiativa legislativă mai sus menţionată, punctul de vedere al Guvernului şi avizul favorabil al Consiliului Legislativ în şedinţa din 21 iunie  2011.
Din numărul total de 23 de  membri ai Comisiei juridice, de disciplină şi imunităţi au participat la şedinţă 17 deputaţi.
La dezbateri a participat, în calitate de invitat, doamna Lidia Barac – secretar de stat la Ministerul Justiţiei.

Cu ocazia dezbaterilor s-a constatat că modificarea preconizată a alin. (2) al art. 9 vizează lărgirea sferei beneficiarilor dreptului de opţiune menţionat la persoanele care locuiesc cu chirie de cel puţin 10 ani în acel imobil. Analizând comparativ textul în vigoare şi textul propus pentru alin. (2) al art. 9 se constată că noii titulari ai dreptului de opţiune nu pot fi identificaţi cu uşurinţă, întrucât nu se precizează în ce ar consta diferenţa dintre chiriaşul titular al contractului de închiriere al apartamentului şi persoana care locuieşte cu chirie în acelaşi imobil. 

Dacă  s-ar fi dorit ca extinderea categoriilor de beneficiari să vizeze, eventual, unii membrii de familie ai chiriaşului titular de contract, acest fapt ar fi necesitat o exprimare normativă fără echivoc. 

În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor  respingerea proiectului de Lege privind modificarea alin.(2) al art.9 din Legea nr.112/1995 pentru reglementarea situaţiei juridice a unor imobile cu destinaţia de locuinţe, trecute în proprietatea statului
În raport de obiectul şi conţinutul său, proiectul de lege face parte din categoria legilor organice.
PREŞEDINTE,                  SECRETAR
             Daniel BUDA          Gabriel ANDRONACHE
Consilier parlamentar,

